KIRJALLINEN KYSYMYS E-3259/00 esittäjä(t): Brice Hortefeux (PPE-DE) komissiolle. Postidirektiivin uudelleentarkastelu ja työllisyysvaikutukset.



Virallinen lehti nro 136 E , 08/05/2001 s. 0216 - 0217



KIRJALLINEN KYSYMYS E-3259/00 esittäjä(t): Brice Hortefeux (PPE-DE) komissiolle (20. lokakuuta 2000) Aihe: Postidirektiivin uudelleentarkastelu ja työllisyysvaikutukset Komissio esittää direktiiviehdotuksessaan (KOM(2000) 319 lopullinen) joitakin lukuja suunnitellun markkinoiden vapauttamisen työllisyysvaikutuksista. Postialalla on 1,4 miljoonaa työntekijää Euroopassa, joten komission ehdotuksen yhteiskunnallisia seurauksia olisi arvioitava täsmällisesti ja perusteellisesti, mutta ehdotuksessa ei niin tehdä. 1. Voiko komissio ilmoittaa, mihin tutkimuksiin sen arviot ehdotuksen yhteiskunnallisista seurauksista perustuvat? 2. Voiko komissio taata, etteivät sen ehdotukset vaaranna työllisyyttä postialalla? 3. Koska ehdotuksen työllisyyttä koskeva kohta on melko suppea, voiko komissio antaa tietoja postialan työllisyysvaikutuksista jokaiselle jäsenvaltiolle? Frederik Bolkesteinin komission puolesta antama vastaus (5. joulukuuta 2000) 1. Euroopan parlamentin ja neuvoston direktiivin 97/67/EY muuttamista koskevan ehdotuksen, joka liittyy yhteisön postipalvelujen kilpailulle avaamisen jatkamiseen, yhteiskunnalliset seuraukset arvioidaan sellaisten jäsenvaltioiden kokemusten perusteella, jotka ovat avanneet postialan kilpailulle laajemmin kuin mitä edellytetään yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetussa Euroopan parlamentin ja neuvoston direktiivissä 97/67/EY(1), sekä Price Waterhousen toukokuussa 1997 tekemän tutkimuksen Employment trends in the European postal sector(2) perusteella. Nämä tiedot on päivitetty taloudellisilta toimijoilta myöhemmin saatujen tietojen avulla. Lisäksi komissio on parhaillaan käynnistämässä tutkimusta tästä aiheesta osana alan kehityksen kausittaisia arviointeja, jotta tulevaisuudessa olisi käytössä ajan tasalla olevia tietoja. 2. Komission ehdotuksen tarkoituksena on postipalvelujen markkinoiden asteittainen ja säännelty avaaminen. Markkinoiden ehdotettu avaaminen vuodesta 2003 alkaen edustaa keskimäärin 20 prosenttia yleispalvelujen tarjoajien postipalveluista saamista tuloista. Kokemusten perusteella nykyiset toimijat säilyttävät suurimman osan kilpailulle avatusta postiliikenteestä (8090 %). Lisäksi on hyödyllistä muistaa, että seitsemän jäsenvaltiota on jo avannut markkinansa laajemmin kuin postipalveludirektiivin säännöksissä edellytetään. Näin ollen ehdotetun markkinoiden avaamisen vaikutukset työllisyyteen lienevät vähäiset eivätkä varmastikaan vaaranna alan työllisyyttä. 3. Edellä mainitun yleisen kehityksen lisäksi kunkin jäsenvaltion postialan työllisyyden kehitys riippuu lukuisista tekijöistä, kuten markkinoiden avoimuuden nykyisestä asteesta, nykyisten toimijoiden suorituskyvystä, sulautumisista ja yritysostoista tai jopa markkinoiden kasvusta. Komissiolla on kaikista jäsenvaltioista yksityiskohtaiset kansallisten elinten julkaisemat tiedot, jotka täydentävät edellä mainitussa tutkimuksessa saatuja tietoja. (1) EYVL L 15, 21.1.1998. (2) http://europa.eu.int/comm/internal_market/en/postal/evolframe/studies/pwc1.pdf.